CELEX: 32008D0169
Language: sk
Date: 2008-02-22 00:00:00
Title: 2008/169/ES: Rozhodnutie Komisie z  22. februára 2008 , ktorým sa schvaľujú metódy klasifikácie jatočných tiel ošípaných v Rumunsku [oznámené pod číslom K(2008) 676]

29.2.2008   
            
            
               SK
            
            
               Úradný vestník Európskej únie
            
            
               L 56/34
            
         
      ROZHODNUTIE KOMISIE
   
   z 22. februára 2008,
   ktorým sa schvaľujú metódy klasifikácie jatočných tiel ošípaných v Rumunsku
   [oznámené pod číslom K(2008) 676]
   (Iba rumunské znenie je autentické)
   (2008/169/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 3220/84 z 13. novembra 1984, ktorým sa určuje stupnica Spoločenstva na klasifikáciu trupov z ošípaných (1), a najmä na jeho článok 5 ods. 2,
   keďže:
   
               (1)
            
            
               Podľa článku 2 ods. 3 nariadenia (EHS) č. 3220/84 sa klasifikácia jatočných tiel ošípaných určuje podľa odhadovaného množstva chudého mäsa štatisticky preukaznými metódami hodnotenia založenými na fyzickom meraní jednej alebo viacerých anatomických častí jatočného tela ošípanej. Povolenie klasifikačných metód podlieha dodržiavaniu maximálnej odchýlky štatistickej chyby pri vyhodnocovaní. Táto odchýlka je definovaná v článku 3 ods. 2 nariadenia Komisie (EHS) č. 2967/85 z 24. októbra 1985, ktorým sa ustanovujú podrobné pravidlá uplatňovania stupnice Spoločenstva na klasifikáciu jatočne opracovaných tiel ošípaných (2).
            
         
               (2)
            
            
               Rumunsko požiadalo Komisiu, aby povolila dve metódy klasifikácie jatočných tiel ošípaných, a predložilo výsledky svojich pokusných pitiev v druhej časti protokolu, ako je ustanovené v článku 3 ods. 3 nariadenia (EHS) č. 2967/85.
            
         
               (3)
            
            
               Na základe posúdenia tejto žiadosti sa dospelo k názoru, že podmienky na povolenie týchto klasifikačných metód sú splnené.
            
         
               (4)
            
            
               Žiadne modifikácie týchto prístrojov alebo metód klasifikácie sa nemôžu povoliť, iba v prípade nového rozhodnutia Komisie, ktoré by sa prijalo na základe získaných skúseností. Z tohto dôvodu sa platné povolenie môže zrušiť.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Riadiaceho výboru pre bravčové mäso,
            
         PRIJALA TOTO ROZHODNUTIE:
   Článok 1
   Podľa nariadenia (EHS) č. 3220/84 sa na klasifikáciu jatočne opracovaných tiel ošípaných v Rumunsku týmto povoľuje používanie týchto metód:
   
               a)
            
            
               metóda s využitím prístroja Fat-O-Meat’er (FOM) a súvisiace metódy hodnotenia podrobne opísané v časti 1 prílohy;
            
         
               b)
            
            
               metóda s využitím prístroja OptiGrade-Pro (OGP) a súvisiace metódy hodnotenia podrobne opísané v časti 2 prílohy.
            
         Článok 2
   Modifikácie prístrojov alebo metód hodnotenia sa nepovoľujú.
   Článok 3
   Toto rozhodnutie je určené Rumunskej republike.
   
      V Bruseli 22. februára 2008
      
         
            Za Komisiu
         
         Mariann FISCHER BOEL
         
         
            členka Komisie
         
      
   
   
      (1)  Ú. v. ES L 301, 20.11.1984, s. 1. Nariadenie naposledy zmenené a doplnené nariadením (ES) č. 3513/93 (Ú. v. ES L 320, 22.12.1993, s. 5).
   
      (2)  Ú. v. ES L 285, 25.10.1985, s. 39. Nariadenie naposledy zmenené a doplnené nariadením (ES) č. 1197/2006 (Ú. v. EÚ L 217, 8.8.2006, s. 6).
   
      PRÍLOHA
      Metódy klasifikácie jatočných tiel ošípaných v Rumunsku
      ČASŤ 1
      FAT-O-MEAT’ER (FOM)
      
                  1.
               
               
                  Klasifikácia jatočných tiel ošípaných sa vykonáva pomocou prístroja „Fat-O-Meat’er (FOM)“.
               
            
                  2.
               
               
                  Prístroj je vybavený sondou s priemerom 6 mm s fotodiódou typu Siemens SFH 950/960 s operačnou vzdialenosťou od 3 do 103 mm. Výsledky meraní sa prostredníctvom počítača prevedú na odhadovaný obsah chudého mäsa.
               
            
                  3.
               
               
                  Obsah chudého mäsa jatočného tela sa vypočíta na základe tohto vzorca:
                  Ŷ = 60,26989 – 0,81506 * X1 + 0,20097 * X2
                  kde:
                  
                              Ŷ
                           
                           
                              =
                           
                           
                              odhadovaný podiel chudého mäsa v jatočnom tele v percentách,
                           
                        
                              X1
                           
                           
                              =
                           
                           
                              hrúbka slaniny vrátane kože v milimetroch, meraná 7 cm od stredovej čiary,
                           
                        
                              X2
                           
                           
                              =
                           
                           
                              hrúbka svaloviny v milimetroch, meraná 7 cm od stredovej čiary medzi 3. a 4. rebrom od konca.
                           
                        Vzorec platí pre jatočné telá s hmotnosťou od 50 do 120 kg.
               
            ČASŤ 2
      OPTIGRADE-PRO (OGP)
      
                  1.
               
               
                  Klasifikácia jatočných tiel ošípaných sa vykonáva pomocou prístroja „OptiGrade-Pro (OGP)“.
               
            
                  2.
               
               
                  Prístroj je vybavený optickou sondou s priemerom 6 mm, jednou infračervenou fotodiódou (Siemens) a fototranzistorom (Siemens). Operačná vzdialenosť je v rozsahu od 0 do 110 mm. Výsledky meraní sa prostredníctvom počítača prevedú na odhadovaný obsah chudého mäsa.
               
            
                  3.
               
               
                  Obsah chudého mäsa jatočného tela sa vypočíta použitím tohto vzorca:
                  Ŷ = 61,21920 – 0,77665 * X1 + 0,15239 * X2
                  kde:
                  
                              Ŷ
                           
                           
                              =
                           
                           
                              odhadovaný podiel chudého mäsa jatočného tela v percentách,
                           
                        
                              X1
                           
                           
                              =
                           
                           
                              hrúbka slaniny vrátane kože v milimetroch, meraná 7 cm od stredovej čiary medzi 3. a 4. rebrom od konca,
                           
                        
                              X2
                           
                           
                              =
                           
                           
                              hrúbka svalu v milimetroch, meraná 7 cm od stredovej čiary medzi 3. a 4. rebrom od konca.
                           
                        Vzorec platí pre jatočné telá s hmotnosťou od 50 do 120 kg.